Die verlore Triumph is terug | Maroela Media
Die Triumph Tiger Sport het onder die vorige verspreiders se beheer êrens deur die krake geval, en Suid-Afrikaners ontneem van seker een van Triumph se bes bewaarde geheime.
Die Tiger Sport het sy lewe begin as 'n dubbeldoel fiets waarmee jy so nou en dan kon wegdwaal van die teer. Die Tiger Sport is bedeel met grondvryhoogte, langer vere en 'n pensplaat. Triumph het egter verder begin karring aan hulle reeks en die Explorer het die lig gesien.
Dié fiets het bonkige lyne en die vloeiende lyne van die Sport moes terugstaan terwyl die rowwe fiets al die aandag steel. In 2016 is die Tiger Sport opgekikker en die huidige verspreiders het weer hierdie fiets beskikbaar gestel.
Die enjin kom uit die Speed Triple en is 'n 1050 cc driesilinder-eenheid. Die krag is afwaarts aangepas na 126 perdekrag, maar met 106 Nm se wringkrag teen 7000 rpm is dit is oorgenoeg om die Sport 'n handvol te maak. Daarvoor is daar drie ryprogramme (reën, pad en sport) wat verskeie vlakke van krag, tolbeheer en sluitwering stel.
Ons eerste reëns het net mooi begin val toe ek die Tiger gekry het en ek was dankbaar vir die elektroniese hulp. Kraglewering is verslawend egalig en om motors verby te gaan, het skielik pret geword. Daar is so lastige vibrasie om en by die 5000 merk, maar dit is net merkbaar aan die spieëls en verdwyn gou as jy die krane nog so bietjie verder oopdraai. Die enjin is seker een van die Sport se sterkpunte.
Voorlangs het Triumph baie aandag gegee aan windbeskerming, en die Sport kry 'n verstelbare skerm en twee deursigtige vinne aan die kant. Die windskerm verstel meganies en is verspot maklik om te stel. Daar is ook handbeskermers om die wind van jou hande af te hou. Die hele opset werk baie goed.
Die instrumentasie is nog 'n analoogtoereteller en 'n vloeikristaleenheid vir die res. Die tendens is al hoe meer na volkleur TFT-skerms en sleutels wat jy in jou sak dra, maar vir my is die Tiger Sport se amper oudmodiese instrumentasie genoeg, dankie. Links onder die tenk is 'n 12 V-sok, maar dit is op so eienaardige plek, dat ek net kan dink aan verwarmde klere wat jy daar kan inprop. Onder die saal is 'n USB-sok om jou foon te laai in die ry.
Die Tiger Sport het 'n elektroniese versneller en beskik oor spoedbeheer. Spoedbeheer is vir my amper 'n noodsaaklikheid op 'n fiets soos dié wat gemaak is om mee te toer. Die ryposisie is regop met breë handvatsels. Die voetruste sit redelik hoog, so my bene het aanvanklik beknop gevoel. Op die oop pad het dit egter minder gepla as wat ek sou dink, want die saal is breed en bied baie beweegruimte.
Die Tiger Sport bied baie fiets vir jou geld. Jy gaan ver soek om 'n 1000 cc-fiets met soveel karakter soos die Tiger Sport te kry. Die driesilinderenjin het die mooiste klankbaan, selfs met sy standaard pyp. Op die pad het ek selde die fiets uit sesde moes haal. Dit is 'n ongelooflike lekker fiets om ver mee te ry. Die Tiger Sport is terug, en ons paaie is 'n beter plek met hom. Gaan vat hom vir 'n toetsrit. Jy sal nie spyt wees nie. Teen R168 000 is dit boonop 'n winskoop.
Enjin 1050cc in-lyn 3 silinder
Gewig ( Droog ) 218 kg
Kraglewering 93kw / 126pk @ 9 475 rpm
Wringkrag 106 Nm @ 7000 rpm
Tenk kapasiteit 20 ℓ
Oljetter · 7 maande gelede
Miskien het dit die skrywer ontgaan dat SA reeds amper 50 jaar gelede gemetriseer het?
Hoe nou Slimmie? · 7 maande gelede
Oljetter; Ek het deur skitterende artikel gelees propvol handige info. Fantastiese beskrywings. Eenkeer genoem van Perdekrag. Nou wil ek graag weet waarvan praat jy, oljetter? Verduidelik asseblief.